
Bakgrunn
Denne høsten har det vært jobbet med implementering av endringer i studieporteføljen i tråd med den planen som ble laget i vår. 
Vi har i tillegg jobbet med en bemanningsplan for vitenskapelige stillinger. Her har vi kommet fram til et oppsett som nok primært gir en oversikt over den bemanningen vi har i faste vitenskapelige stillinger i dag med omfang/kapasitet og kompetanse i de ulike avdelingene. Planen videre er å koble dette sammen med oppdatert underlag for hvilke undervisningsbehov vi skal dekke i en justert studieportefølje og hvilke frikjøp som til enhver tid reduserer ledig kapasitet. Hensikten er å understøtte arbeidet med god benyttelse av den kompetansen/kapasiteten vi har, og å fungere som et underlag som gjør det lettere å ta stilling til om nye frikjøp/permisjoner/avganger kan tas som innsparinger eller om de helt eller delvis må erstattes. 
Det tredje hovedarbeidet i høst er en gjennomgang av administrative oppgaver og organisering. Her ble det presentert noen anbefalinger fra arbeidsgruppa 6. november for alle administrativt ansatte og i instituttets ledergruppe 10. november. I tillegg er arbeidsgruppas rapport og et utkast til revidert bemanningsplan lagt ut på nettsidene våre. Formålet med arbeidet er i stor grad sammenfallende med arbeidet med vitenskapelig bemanningsplan; å lage et underlag som hjelper oss å ta stilling til hvordan vi håndterer redusert kapasitet i form av avganger og permisjoner. 
Som en oppfølging av arbeidet med studieporteføljen er det også satt ned en arbeidsgruppe som ser på mulighetene for å gjøre om MHA-programmet til et EVU-tilbud. Denne arbeidsgruppa har leveransefrist 15. desember, så vi må komme tilbake til behandlingen av den saken. 
Spørsmål til diskusjon
Vi ber om instituttrådets innspill til det pågående arbeidet, og ønsker særlig innspill på forslagene fra arbeidsgruppa som har sett på administrative oppgaver og organisering. 
